חיסול רוצחי הנערים - הרמטכל גנץ: נסתם הגולל על מבצע שובו אחים. חכ מירי רגב: אלוהים נקם ברוצחים
רצח הנערים בגוש עציון - סיקור מיוחד
גנץ: "נסתם הגולל על מבצע שובו אחים". רגב: "אלוהים נקם ברוצחים"
עודכן 07:47 23/09/2014
הרמטכ"ל בירך את האלוף ניצן אלון לרגל חיסולם של קוואסמה ואבו אל עיישה, חוטפיהם ורוצחיהם של שלושת הנערים בגוש עציון באמצע חודש יוני. תא"ל מוטי אלמוז לחדשות10: "אחרי מבצע מודיעיני ארוך, בשלו התנאים. אנחנו מרוצים מהתוצאה, זה מה שרצינו". השר בנט: "כן יאבדו כל אויביך ישראל"
VideoIframe191874
הרמטכ"ל, רא"ל בני גנץ, שוחח הבוקר עם אלוף פיקוד המרכז, האלוף ניצן אלון, ובירך אותו על חיסולם של רוצחי שלושת הנערים מגוש עציון לפני שלושה חודשים, הבוקר בחברון.
"בערב ראש השנה נסתם הגולל, והסתיים מבצע שובו אחים שנמשך בנחישות מזה יותר משלושה חודשים", מסר גנץ לאלון על פי הודעת צה"ל, "הבטחנו למשפחות שער, יפרח ופרנקל כי נגיע לרוצחי בניהם. הבוקר עשיתם זאת. אין נחמה למשפחות באבלן הכבד ובכאבן, אבל אני מקווה שהידיעה שפגענו ברוצחים תקל עליהם במקצת".
דובר צה"ל, תא"ל מוטי אלמוז, סיפר על המבצע בראיון לאורלי וגיא בתוכנית הבוקר: "הוצאנו גופה אחת מהבית, ואנחנו מניחים שבשעות הקרובות תיוודע התוצאה הסופית. אנחנו מרוצים מאוד מהתוצאה".
למרות שאלמוז נמנע מלומר במפורש כי שני המחבלים אכן חוסלו, הוא התייחס לאירוע הבוקר כאל סופו של המבצע. "היו ימים ארוכים של מבצע מודיעיני גדול מאוד, בהובלת השב"כ. בשבועות ובימים האחרונים התפתחנו תנאים שהביאו לבשלות מבצעית, היו מספר ידיעות ובסופן לקחנו החלטה להגיע הלילה לתוך הבית, יחד עם כוחות ימ"מ ושב"כ. אמרנו כל הזמן שצריך כאן סבלנות והרבה עבודה מודיעינית. פלח אחרי פלח פירקנו את המצב, שהסתיים הבוקר בתוצאה הרצויה".
אלמוז דיבר גם על הפרות הסדר שהחלו לאחר המבצע. "יש הפרות סדר באזור, כפי שהערכנו מראש שיהיו, אבל השליטה היא בידי צה"ל. אנחנו מקיימים הערכות מצב שוטפות בקביעות".
זירת החיסול של חוטפי שלושת הנערים בחברון, הבוקר צילום: ללא קרדיט
"עם ישראל לא משאיר חשבונות פתוחים"
גם במערכת הפוליטית כבר חגגו הבוקר את החיסול. "כן יאבדו כל אויביך ישראל", כתב שר הכלכלה נפתלי בנט, וחברו לסיעת הבית היהודי, שר השיכון אורי אריאל, "יידע כל מחבל מתועב כי בן מוות הוא. זו הצלחה של מדינת ישראל כולה, והסרת קללה לקראת השנה החדשה. אני מאחל לכולנו, ובפרט למשפחות היקרות שאער, יפרח ופרנקל, שנה מתוקה יותר".
יושבת ראש ועדת הפנים, ח"כ מירי רגב מהליכוד, הוסיפה: "יידעו כל אויבינו ומבקשי רעתנו - זה סופם. זרועה הארוכה של כוחות הביטחון מגיעה בסופו של דבר לכולם ומחזירה דם תחת דם. ה' נקם את נקמתו ברוצחי הנערים והסב לעם ולמשפחות הנערים מעט נחמה, הקלה ותחושה של גאווה קטנה. תדע כל אם עברייה - כך יעשה לכל מחבל או רוצח שפוגע בילדינו. עם ישראל לא משאיר חשבונות פתוחים".
עוד כתבות במדור רצח הנערים בגוש עציון - סיקור מיוחד